10. การควบคุมภายใน

ในการประชุมคณะกรรมการบริษัทครั้งที่ 4/2544 เมื่อวันที่ 29 มีนาคม 2544 โดยมีกรรมการ
ตรวจสอบเข้าร่วมประชุมด้วย
คณะกรรมการได้ประเมินระบบการควบคุมภายในโดยการพิจารณาแบบประเมินที่ฝ่ายบริหารจัดทำและซักถามข้อมูลจากฝ่ายบริหารแล้ว
สามารถสรุปการประเมินระบบควบคุม ภายในของบริษัทได้ดังนี้

1. องค์กรและสภาพแวดล้อม

บริษัทมีการกำหนดเป้าหมายการดำเนินธุรกิจที่ชัดเจน วัดผลได้
และได้มีการทบทวนเป้าหมายการปฏิบัติงานและพิจารณาถึงความเป็นไปได้ของเป้าหมายที่กำหนดเป็นระยะ
ๆ สำหรับการให้สิ่งจูงใจหรือผลตอบแทนต่อพนักงาน
ได้มอบหมายให้กรรมการผู้จัดการใหญ่เป็นผู้ดำเนินการภายใต้นโยบายที่กำหนด
และปัจจุบันอยู่ระหว่างการพิจารณาจัดตั้งคณะอนุกรรมการผลตอบแทนเพื่อทบทวนกำหนดโครงสร้าง
ผลตอบแทนสำหรับกรรมการและผู้บริหารระดับสูง
บริษัทมีการจัดทำผังองค์กรแบ่งแยกหน้าที่ตามสายงาน
และมีการจัดทำอำนาจดำเนินการระบุระเบียบวิธีปฏิบัติเป็นลายลักษณ์อักษร

ในเรื่องข้อกำหนดเกี่ยวกับจริยธรรม มีบางหัวข้อที่กำหนดไว้ในข้อบังคับของพนักงาน บริษัท
มีระบบรายงานรายการทางธุรกรรมที่มีกับพนักงานระดับบริหารและญาติของพนักงานดังกล่าว
ที่เป็นรายการที่เกี่ยวโยงหรือรายการที่อาจก่อให้เกิดความขัดแย้งทางผลประโยชน์ในทุก ๆ ไตรมาส
แต่ไม่ได้กำหนดโทษในกรณีที่ฝ่าฝืนเป็นลายลักษณ์อักษร
ซึ่งบริษัทอยู่ระหว่างการจัดทำจรรยาบรรณทางธุรกิจเป็นลายลักษณ์อักษรเพื่อประกาศใช้ต่อไป

2. การบริหารความเสี่ยง

ในการจัดทำแผนงานและงบประมาณประจำปีจะมีการประเมินปัจจัยความเสี่ยง
ทั้งจากภายในและภายนอกองค์กร ที่จะมีผลกระทบต่อการดำเนินธุรกิจของบริษัท
มีการทบทวนผลงานเปรียบเทียบ งบประมาณทุกเดือน
และมีหน่วยงานตรวจสอบภายในทำหน้าที่ติดตามตรวจสอบเป็นระยะ ๆ ตามความเหมาะสม

ปัจจุบัน บริษัทอยู่ระหว่างการประเมินทบทวนความเสี่ยงทางธุรกิจของแต่ละธุรกิจ
โดยร่วมงานกับผู้ตรวจสอบภายนอก ซึ่งหลังจากทบทวนเรียบร้อยแล้ว
จะนำมากำหนดเป็นคู่มือปฏิบัติงานและแจ้งให้ผู้ที่เกี่ยวข้องทราบและถือปฏิบัติต่อไป

3. การควบคุมการปฏิบัติงานของฝ่ายบริหาร

บริษัทมีการกำหนดขอบเขตอำนาจหน้าที่
และวงเงินอำนาจอนุมัติของฝ่ายบริหารในแต่ละระดับอย่างชัดเจนและเป็นลายลักษณ์อักษร
มีการแบ่งแยกหน้าที่การอนุมัติรายการ การบันทึกรายการบัญชี
และหน้าที่การดูแลจัดเก็บทรัพย์สินออกจากกัน
สำหรับธุรกรรมที่เกี่ยวข้องกับพนักงานระดับบริหารและญาติของพนักงานดังกล่าวจะมีการจัดทำรายงานการทำธุรกรรมทุกไตรมาส
และในกรณีที่มีธุรกรรมในการกู้ยืมและการค้ำประกันกับผู้ที่เกี่ยวข้องตามข้อกำหนดของตลาดหลักทรัพย์
จะดำเนินการตามที่ได้รับอนุมัติจากที่ประชุมผู้ถือหุ้น
ซึ่งคณะกรรมการได้มีการติดตามให้เป็นไปตามเงื่อนไขอยู่เป็นประจำ

ด้านการดูแลการดำเนินงานของบริษัทย่อย บริษัทจะแต่งตั้งกรรมการและผู้บริหารเพื่อกำกับ
ดูแลการบริหารงาน มีการกำหนดนโยบาย อนุมัติแผนงานงบประมาณประจำปี และมีการติดตามดูแล
การดำเนินงานของบริษัทย่อยอย่างสม่ำเสมอ ส่วนด้านการปฏิบัติตามกฎหมาย
บริษัทมีการแจ้งให้ผู้บริหารทุกระดับทราบถึงกฎหมายต่าง ๆ ที่เกี่ยวข้องกับการดำเนินธุรกิจ
และกำหนดให้ปฏิบัติตามกฎหมาย
และมีการตรวจสอบการปฏิบัติตามกฎหมายที่เกี่ยวข้องโดยผู้บริหารและหน่วยงานตรวจสอบภายใน

4. ระบบสารสนเทศและการสื่อสารข้อมูล

บริษัทจัดให้มีข้อมูลที่สำคัญอย่างเพียงพอ เพื่อให้คณะกรรมการใช้ประกอบการตัดสินใจ
รวมถึงการจัดส่งหนังสือนัดประชุม และเอกสารประกอบการประชุมก่อนการประชุม
ยกเว้นกรณีเร่งด่วนที่ ไม่สามารถส่งเอกสารประกอบการประชุมให้ล่วงหน้าได้
มีการบันทึกการประชุมและความเห็นของกรรมการในรายงานการประชุมกรรมการ
บริษัทมีการจัดเก็บเอกสารประกอบการบันทึกบัญชี และเอกสารบัญชีต่าง ๆ ไว้เป็นหมวดหมู่ ครบถ้วน
ทั้งนี้คณะกรรมการได้พิจารณาแล้วว่าฝ่ายบริหารได้ใช้นโยบายบัญชีตามหลักการบัญชีที่รับรองทั่วไปและเหมาะสมกับลักษณะของธุรกิจ

5. ระบบการติดตาม

บริษัทมีการติดตามดูแลการดำเนินงานอย่างสม่ำเสมอ ในกรณีที่ผลการดำเนินงานที่เกิดขึ้น
มีความแตกต่างจากเป้าหมายที่กำหนดไว้ คณะกรรมการจะให้ฝ่ายบริหารเสนอแนวทางแก้ไข
พร้อมทั้งกำหนดระยะเวลาการติดตามผลไว้โดยชัดเจน บริษัทมี
ศูนย์ตรวจสอบภายในเพื่อทำหน้าที่ตรวจสอบการปฏิบัติงานตามระบบการควบคุมภายในที่วางไว้
แต่ไม่อาจปฏิบัติได้ทั่วถึงเนื่องจากมีกำลังคนไม่เพียงพอ
มีการรายงานผลการตรวจสอบและความคืบหน้าในการปรับปรุงแก้ไขข้อบกพร่องให้ผู้บริหารและคณะกรรมการตรวจสอบทราบ
และในกรณีที่เกิดเหตุการณ์ทุจริต มีการปฏิบัติที่ฝ่าฝืนกฎหมาย หรือมีการกระทำ
ที่ผิดปกติซึ่งอาจกระทบต่อชื่อเสียงและฐานะการเงินของบริษัท
บริษัทกำหนดให้ฝ่ายบริหารต้องรายงาน เหตุการณ์ต่อคณะกรรมการโดยพลัน

จากการประเมินระบบการควบคุมภายในของบริษัทในด้านต่าง ๆ ดังกล่าวข้างต้น
คณะกรรมการเห็นว่า บริษัทมีระบบการควบคุมภายในที่เพียงพอ สำหรับการตรวจสอบภายใน
เนื่องจากอัตรากำลังไม่ เพียงพอ ทำให้การตรวจสอบภายในจัดทำได้ไม่ทั่วถึง

นอกจากนั้น สำนักสอบบัญชี เอินส์ท แอนด์ ยัง รายงานเกี่ยวกับการควบคุมภายในว่า
สำนักงานได้ศึกษาและประเมินประสิทธิภาพการควบคุมภายในด้านบัญชีของบริษัทตามที่เห็นจำเป็น
เพื่อประโยชน์ในการกำหนดขอบเขตการปฏิบัติงานตรวจสอบให้รัดกุมและเหมาะสม
ซึ่งสำนักงานไม่พบข้อบกพร่องที่เป็นสาระสำคัญของระบบการควบคุมภายในด้านบัญชีที่จะมีผลกระทบอย่างเป็นสาระสำคัญต่อการแสดงความเห็นต่องบการเงิน
ณ วันที่ 31 ธันวาคม 2543